Hlutfall kvenna fer lækkandi á Vesturlandi Þann 1. desember á nýliðnu ári voru íbúar á Vesturlandi 15.025 talsins og 7.173 þeirra voru konur eða 47,74% íbúa . Á sama tíma þann 1. desember 1997 var hlutfall kvenna á Vesturlandi 48,74% . Hlutfall kvenna á landinu öllu hefur á sama tíma lækkað úr 49,91% í 49,12% . Af þessu má sjá að hlutfall kvenna á Vesturlandi er nokkru lægra en á landinu í heild . Hlutfall kvenna er mjög misjafnt á milli byggðarlaga á Vesturlandi . Langhæst var hlutfallið á liðnu ári á Bifröst . Þar eru þær í miklum meirihluta eða 58,71% íbúa . Konur eru einnig í meirihluta í Búðardal eða 51,05% íbúa . Í öllum öðrum byggðarlögum eru karlar í meirihluta . Fæstar eru konurnar hlutfallslega í Reykholti eða aðeins 43,48% íbúanna og í strjálbýli á Vesturlandi eru þær 45,24% íbúa . Á Hvanneyri er hlutfallið jafnast . Þar voru konurnar 149 og karlarnir 155 að tölu . Athygli vekur einnig hversu lágt hlutfall kvenna býr á stóru þéttbýlisstöðunum á Akranesi og í Borgarnesi . Á Akranesi voru konurnar 47,89% íbúa á liðnu ári og 47,68% í Borgarnesi . Frá árinu 1997 hefur hlutfall þeirra á umræddum stöðum lækkað mikið því þær voru 49,23% íbúa á Akranesi en 49,10% í Borgarnesi .